ໄຕ້ຝຸ່ນ Nalgae ພັດຖະຫຼົ່ມ ຟິລິບປິນ ໃນວັນເສົາມື້ນີ້
ໄຕ້ຝຸ່ນຫົວທີ 2 ພັດເຂົ້າຖະຫຼົ່ມ ປະເທດຟິລິບປິນ ພາຍໃນໄລຍະເວລາ ນຶ່ງອາທິດ
ລົມໄຕ້ຝຸ່ນ Nalgae ໄດ້ພັດເຂົ້າຖະຫຼົ່ມເກາະລູຊອນ ຊຶ່ງເປັນເກາະໃຫຍ່ທີ່ສຸດຂອງຟີລິບປິນ ໃນວັນເສົາມື້ນີ້ ໂດຍໄດ້ສ້າງຄວາມທຸກທໍລະມານເພີ່ມຕື່ມໃຫ້ແກ່ຊາວຟີລິບປິນຈຳນວນຫຼາຍ ກວ່າ 1 ລ້ານຄົນ ທີ່ຍັງຕົກຄ້າງ ຍ້ອນໄພນໍ້າຖ້ວມຈາກລົມໄຕ້ຝຸ່ນ Nesat ທີ່ໄດ້ສ້າງຄວາມ ເສຍຫາຍໃຫ້ແກ່ເກາະລູຊອນ ໃນວັນອັງຄານຜ່ານມາ ໄຕ້ຝຸ່ນ Nalgae ໄດ້ພັດຂຶ້ນບົກໃນບໍລິເວນແຄມຝັ່ງທະເລທາງກໍ້າຕາເວັນອອກຂອງເກາະ ລູຊອນໃນຕອນເຊົ້າຂອງວັນເສົາມື້ນີ້ພ້ອມດ້ວຍລົມແຮງ 160 ຫຼັກກິໂລແມັດຕໍ່ຊົ່ວໂມງແລະ ບາງຄັ້ງມີຄວາມແຮງທີ່ເປັນອັນຕະລາຍເຖິງ 195 ກິໂລແມັດຕໍ່ຊົ່ວໂມງ ລົມໄຕ້ຝຸ່ນຫົວນີ້ກໍພວມມຸ່ງໜ້າໄປຍັງທິດຕາເວັນຕົກຕາມເສັ້ນທາງທີ່ເກືອບຄ້າຍຄືກັນກັບ ໄຕ້ຝຸ່ນ Nesat ພວກເຈົ້າໜ້າທີ່ພະຍາກອນອາກາດເວົ້າວ່າ ໄຕ້ຝຸ່ນ Nalgae ຈະເຄື່ອນ ອອກສູ່ທະເລຈີນໃຕ້ໃນຕອນແລງຂອງວັນເສົາມື້ນີ້ ມີຜູ້ເສຍຊີວິດຢ່າງນ້ອຍ 50 ຄົນແລະອີກ 31 ຄົນຍັງຫາຍສາບສູນຫຼັງຈາກໄຕ້ຝຸ່ນ Nesat ພັດເຂົ້າຖະຫຼົ່ມ ຊຶ່ງພາຍຸດັ່ງກ່າວໄດ້ເຮັດໃຫ້ມີຕົ້ນໄມ້ຫັກ ແລະຟອງທະເລຂະໜາດໃຫຍ່ຊັດ ເຂົ້າຖ້ວມຄູກັ້ນນໍ້າ ທີ່ນະຄອນຫຼວງມະນີລາ ເຮັດໃຫ້ເກີດນໍ້າຖ້ວມໂຮງໝໍແຫ່ງນຶ່ງ ທຸລະກິດ ຫຼາຍໆບ່ອນ ແລະສະຖານທູດຂອງສະຫະລັດນຳດ້ວຍ ນອກນັ້ນ ຝົນຕົກໜັກຍັງໄດ້ພາໃຫ້ເກີດນໍ້າຖ້ວມໃນບໍລິເວນທີ່ກວ້າງຂວາງຊຶ່ງໃນບາງເຂດ ນັ້ນຍັງບໍ່ທັນບົກລົງເທື່ອ